Regjimi i Birmanisë përballet me izolim të mëtejshëm
Ambasadorët e Bashkimit Evropian, të mbledhur në Bruksel, ranë dakord në parim të shtojnë sanksionet e BE-së kundër Birmanisë
Ushtarët birmanezë paralajmëruan banorët në Rangun se ata që morrën pjesë në protestat pro-demokracisë javën e kaluar do të gjenden dhe do të arrestohen. Trupat birmaneze paralajmëruan të mërkurën me autoparlantë duke thënë se kanë fotografitë e protestuesve dhe se do t’i arrestojnë ata. Diplomatët perendimorë thanë se forcat e sigurisë në Rangun kanë arestuar aktivistë të opozitës gjatë natës në shtëpitë e tyre. Trupat birmaneze shtypën me dhunë një seri protestash paqësore anti-qeveritare javën e kaluar në Rangun. Dizidentët thanë se gati 200 protestues u vranë dhe mijëra të tjerë u arrestuan. Ushtria birmaneze tha se janë vrarë vetëm 10 persona. Ambasadorët e Bashkimit Evropian, që u mblodhën në Bruksel të mërkurën, ranë dakord të parim të shtojnë sanksionet e BE-së kundër Birmanisë në përgjigje të shtypjes së protestave të opozitës. Diplomatët thanë se Bashkimi Evropian do të shtojë ndalimin e vizave për zyrtarët birmanezë dhe do të kufizojë edhe më shumë tregëtinë me Birmaninë. Të martën, zyrtarja e lartë e Kombeve të Bashkuara për të drejtat e njeriut, Luis Arbor i bëri thirrje Birmanisë të japë llogari të plotë për numrin e protestuesve të vrarë dhe të plagosur nga shtypja e demonstratave javën e kaluar. Thirrja vjen ndërsa vazhdon trysnia ndërkombëtare mbi udhëheqjen ushtarake të Birmanisë pas shtypjes së lëvizjes pro-demokratike të udhëhequr nga murgjët budistë të vendit. Por udhëheqësit e Birmanisë nuk po tregojnë asnjë shenjë përkuljeje ndaj kësaj trysnie – duke fajësuar për demonstratat oportunistët politikë. Protestat që dikur zhurmonin rrugët e qytetit të Rangunit kanë përfunduar, të paktën tani për tani – dhe jeta duket t’i jetë kthyer normalitetit në Birmani. Por shtypja e dhunshme e lëvizjes pro-demokratike e drejtuar nga murgjët budistë për disa analistë është një tregues i dobësisë së qeverisë ushtarake. Profesorja Brixhet Welsh në shkollën për Studime të Avancuara Ndërkombëtare në Universitetin Xhons Hopkins thotë se shtypja e murgjëve ishte një gabim. Grupet disidente thonë nse numri i vitkimave është shumë më i lartë sesa dhjetë vdekjet e njoftuara nga qeveria. Ata thonë gjithashtu se forcat e sigurimit kanë ndaluar mijëra protestues – një shqetësim i veçantë për organizatën Amnesty International. Katherin Bejber e kësaj organizate foli për Zërin e Amerikës në Londër. Fushata e dhunës në Birmani u prit me protesta në mbarë botën, por nuk është e qartë në se ato kanë patur ndonjë ndikim mbi regjimin ushtarak të këtij vendi. Ushtria është në pushtet në Birmani që nga viti 1962 dhe në të kaluarën i ka injoruar thirrjet apo sanksionet ndërkombëtare për të hequr dorë nga shkelja e të drejtave të njeriut. Ministri i jashtëm i Birmanisë tregoi të njëjtën mospërfillje gjatë fjalimit të hënën në Asamblenë e Përgjithshme duke fajësuar vendet e tjera për nxitjen e trazirave. Presidenti Bush duke folur në një njëjtin forum javën e kaluar njoftoi sanksione të reja kundër Birmanisë. Shtetet e Bashkuara po i bëjnë trysni udhëheqësve ushtarakë të Birmanisë të hapin një dialog me opozitën veçanërisht me udhëheqësen pro-demokracisë Aung San Suu Çi e cila ka qënë nën arrest shtëpiak për më shumë se 18 vjet. Por zëdhënësi i Departamentit të Shtetit Tom Kejsi tha se Uashingtoni kërkon edhe vende të tjera – veçanërisht Kinën dhe Indinë të bëjnë pjesën e tyre. Kina dhe India kanë lidhje të ngushta ekonomike me Birmaninë dhe nuk është e qartë sesa janë të gatshme të ushtrojnë trysni mbi udhëheqësit ushtarakë. Por Pekini mund të jetë duke punuar prapa skenave, thotë profesorja Bridget Welsh. Mënyra e veprimit të Kinës mund të jetë një provë për rolin e saj në komunitetin ndërkombëtar. Grupet e të drejtave të njeriut po bëjnë thirrje për një bojkot të lojrave olimpike të vitit të ardhshëm në se Pekini nuk ushtronë më shumë trysni ndaj qeverisë së Birmanisë. (ze)